በአዲስ አበባ የ40/60 የጋራ መኖሪያ ቤቶች ዕጣ በይፋ ወጣ 
በሰንጋ ተራና በክራውን ሳይቶች የተገነቡት 972 ባለ አራት፣ ባለ ሦስትና ባለሁለት መኝታ ቤቶች የዕጣ አወጣጥ ስነ-ስርዓት ሐምሌ 1/2009 ተካሂዷል።   ዕጣው ለተከታታይ 18 ወራት ሳያቋርጡ የቆጠቡና ክፍያቸውን ሙሉ ለሙሉ የፈጸሙ 11 ሺህ 88 ተመዝጋቢዎችን ማዕከል ያደረገ ነው።   ከእነዚሁ መካከል የመንግስት ሰራተኞች 20 በመቶ እንዲሁም ዳያስፖራዎች ሦስት በመቶ ቅድሚያ ዕድል ተሰጥቷቸዋል፣ ቀሪው ለሌሎች ዕድለኞች ሆኗል። የአዲስ አበባ ምክትል ከንቲባ አባተ ስጦታው በዕጣ አወጣጥ ስነ ስርዓቱ ወቅት እንደተናገሩት በከተማዋ እየተከወነ የሚገኘው የተቀናጀ የልማት ፕሮግራም የህብረተሰቡን የቤት ችግር ከማቃለልና የመዲናዋን ገጽታ ከመገንባት አኳያ ላቅ ያለ ሚና አለው።በ40/60 ፕሮግራም ከተመዘገቡ 164 ሺህ ቤት ፈላጊዎች መካከል 140 ሺህ የሚሆኑት ቁጠባቸውን በመክፈል ላይ እንደሚገኙ ገልፀዋል። እንደ ምክትል ከንቲባው ገለጻ የ40/60 የልማት ፕሮግራሙ የቤት አቅርቦትን ለማሳደግ በ372 ህንጻዎች ላይ ከ39 ሺህ በላይ ቤቶች ግንባታ እየተከናወነ ነው።  በመሆኑም ተመዝጋቢዎች የቤት ባለቤት መሆን የሚያስችላቸውን ቁጠባ አጠናክረው መቀጠል እንዳለባቸው አስታውቀዋል።የዛሬዎቹ የዕጣ ዕድለኞች አስፈላጊውን ሁኔታ በሟሟላት በአንድ ወር ጊዜ ውስጥ ቤቶቻቸውን መረከብ እንደሚችሉም ተናግረዋል።የኢትዮጵያ ንግድ ባንክ ፕሬዚዳንት አቶ በቃሉ ዘለቀ በበኩላቸው ባንኩ ለሁሉም አይነት የቁጠባ ቤት መርሃ ግብሮች አስፈላጊውን ፋይናንስ በማቅረብ የቤቶች ልማት ዘርፉ ዓላማ እንዲሳካ ጥረት እያደረገ መሆኑን ገልፀዋል። የቤቶቹን ግንባታ አፈጻጸም በቅርበት በመከታተል የሚጠበቀውን የጥራት ደረጃ አሟልተው የተጠናቀቁ 972 ቤቶችን መረከቡንም አክለዋል-( ኢዜአ) ።